钦定古今图书集成/明伦汇编/官常典/第571卷 > 萧仲宣
## 钦定古今图书集成/明伦汇编/官常典/第571卷 > 萧仲宣

按《金史》本传：“仲宣，本名野里补，仲恭母弟。聪敏好学，
沉厚少言。五岁，遥授郡刺史，累加太子少师，为本班
详稳。从天祚西为护卫太保、左右班详稳。至石辇铎，
辽主留仲宣侍母，遂与其母皆见获。太宗嘉之，且谓
仲宣能知辽国故事，命权宣徽使，从睿宗伐康王。师
还，家居者久之。皇统二年，特授镇国上将军，历顺义”、
永定、昭义、武宁四镇节度使。为政平易，小吏不敢为
奸，贿赂禁绝，奴婢入郡，人莫识其面。朔、潞百姓皆为
立祠，刻石颂之。正隆二年卒，年六十四。